Готична архитектура

Готична архитектура пришла на мѣсто романской и доминовала в  Западной и Середньой Европѣ  од половкы XII. стороча до конця XVI. стороча, коли ю вытѣснила ренесанчна архитектура.Адамчик М. В., сс. 116–123.

 Етимология назвы 
Термин походить з добы Ренесанции од талианскых теоретикох умѣня, котры присудили авторство того середновѣкого архитектурного штила, подля их думкы некласичного и скарѣдного, варварскым племенам Готох, котры знищили Римску империю и ей класичну културу в V. сторочу. Термин мав понижуючый вызнам аж до конця  XIX. стороча, покы не была критично переоцѣнена характеристика готичного архитектурного штила. Наперек тому, же днешня наука вызнавать факт, же готичный штил не мать нич сполочне з племенами Готох, термин зоставать штандардом в истории умѣлства.

 История 
В Европѣ XII. стороча прудко ростуть и розвивають ся городы и городска буржоазия, котра независима од землепанства и рушать ремесла и торговлю. Новы потребы привели ку взнику новых типох ставеб: в центрѣ города на пяцовой площади ся появлять городска радниця з турньов, будинкы цехох и гилд, были потребны торговы склады и торговы домы. Была потреба на арзеналы, школы и болницѣ.Грубе Г.-Р., Кучмар А., с. 8.

Середновѣкы ставбарѣ моцовали ся з проблемов тяжкых масивных мурох и полукруглых камѣнных склепѣт, котры чинили колосалне тискнѣня кудолу, але тыж росперали муры скосом навонок. Жебы противостати той роспераючой силѣ, котра розрушовала цѣлу будову, мусѣли при мурах класти барз товсты и масивны вертикалны колоны, примуркы. Около року 1120 были вынайдены новы конштрукчны рѣшѣня. Найвызнамнѣйшов новотов были легкы ребрасты стрѣласты склепѣты з тонкых камѣнных панелох намѣсто масивных полукруглых камѣнных склепѣт. Тото силно знизило тискнѣня кусподу и роспераюче, а дякуючи ребрам было оно зобране пучком в окремы точкы, котры операли ся на колоны. Так стѣны утратили свою носну функцию, могли быти тонкы, з великыма оконныма плохами. Фактично была то скелетна конштрукция намѣсто монолитной, а так ся могли будовы стати высшыма и видѣти ся легкыма.

 Характерны елементы 
Про готику характерны стрѣласты облукы, ребрасты склепѣты, передаючы через летячы полуоблукы затяж на примуркы. Тоты елементы ся найвеце указали во храмовой архитектурѣ, яка взбуджовала во вѣрных вознесены религийны чутя. Готичны храмы зоз множеством окон, заллятых свѣтлом, чинять доим замѣрености во вышѣнь.Энтони Уайт, Брюс Робертсон, с. 58.

Обычайно готичны храмы были богато украшены ажурнов камѣннов рѣзбов, орнаментами, переважно з ростлинныма мотивами. Векша часть декоративных елементох была на фасадѣ. Готична архитектура была проявом смѣлой думкы, одмѣтуючой догматизм и закостенѣлость романского ставбарства.Юсупов Э. С., сс. 102–103.

 Жерела и одказы 
 Адамчик М. В.: Архитектура. Краткий справочник — Минск: Харвест, 2004 
 Грубе Г.-Р., Кучмар А.: Путеводитель по архитектурным формам /Пер. с нем. М.В. Алешечкиной. —2-е изд., репринт —М.: Стройиздат, 2003. —216 с: ил. —Перевод, изд.: G.-R. Grube, A. Kutschmar. Bauformen von der Románik bis zur Gegenwart. 
 Энтони Уайт, Брюс Робертсон: Архитектура, формы, конструкции, детали. Иллюстрированный справочник — Москва: АСТ Астрель, 2005  
 Юсупов Э. С.: Словарь терминов архитектуры. — Санкт-Петербург: Фонд «Ленинградская галерея», 1994 — 

 Референции 

Катеґорія:Архитектурны штилы